b"\n_START_ARTICLE_\nRamon Igl\xc3\xa9sias i Navarri\n_START_SECTION_\nInicis\n_START_PARAGRAPH_\nDe fam\xc3\xadlia pagesa de les muntanyes de l'Alta Ribagor\xc3\xa7a, va estudiar al Santuari de la Mare de D\xc3\xa9u de la Plana de Mont-ros, filial del seminari d'Urgell, i, m\xc3\xa9s tard, al mateix Seminari de La Seu, Filosofia, Teologia i Dret. D'all\xc3\xa0 va passar a la Pontif\xc3\xadcia Universitat Gregoriana de Roma, on es doctor\xc3\xa0._NEWLINE_Fou ordenat sacerdot el 14 de juliol de 1912, als 23 anys. Despr\xc3\xa9s de sis anys d'exercici, es f\xc3\xa9u capell\xc3\xa0 castrense de 1918 a 1942. Estigu\xc3\xa9 a la campanya d'\xc3\x80frica, a la Guerra Civil, a l'Hospital Militar de Carabanchel i arrib\xc3\xa0 a secretari del Vicariat General. Durant la guerra civil, va haver d'intercedir personalment davant de Franco pel seu parent Joaquim Maur\xc3\xadn i Juli\xc3\xa0, diputat del Front Popular i dirigent del POUM i va evitar-li una condemna a mort m\xc3\xa9s que probable.\n_START_SECTION_\nBisbe d'Urgell\n_START_PARAGRAPH_\nFou nomenat bisbe d'Urgell i prengu\xc3\xa9 possessi\xc3\xb3 de la di\xc3\xb2cesi el 4 d'abril de 1943 i, per tant, esdevingu\xc3\xa9 copr\xc3\xadncep d'Andorra. Va romandre en els c\xc3\xa0rrecs fins al 29 d'abril de 1969, any en qu\xc3\xa8 va presentar la seva ren\xc3\xbancia per edat al Papa i fou substitu\xc3\xaft per Ramon Malla i Call, com a administrador apost\xc3\xb2lic, fins que es nomen\xc3\xa0 a Joan Mart\xc3\xad i Alan\xc3\xads com a successor. Igl\xc3\xa9sias fou nomenat per a la di\xc3\xb2cesi titular de Satrianum fins a l'11 de desembre de 1970._NEWLINE_Una de les seves obres principals al bisbat fou la renovaci\xc3\xb3 del Seminari. Tamb\xc3\xa9 \xc3\xa9s de destacar la seva participaci\xc3\xb3 en el Concili Vatic\xc3\xa0 Segon._NEWLINE_A Andorra li toc\xc3\xa0 compartir principat amb el R\xc3\xa8gim de Vichy franc\xc3\xa8s, el govern provisional i la Quarta i la Cinquena Rep\xc3\xbabliques, amb personatges de la talla de P\xc3\xa9tain o De Gaulle._NEWLINE_Retirat, repart\xc3\xad resid\xc3\xa8ncia entre el seu poble natal i una congregaci\xc3\xb3 religiosa a Matadepera fins que, molt malalt, torn\xc3\xa0 a la Seu on mor\xc3\xad el 31 de mar\xc3\xa7 de 1972."